Bou van 1ste moskee in Knysna kry groen lig | Netwerk24
Bou van 1ste moskee in Knysna kry groen lig
Deur Jackie Kruger 14 Augustus 2018 05:12
Bouplanne vir 'n moskee in Knysna is goedgekeur en die bouwerk sal na verwagting in September begin.
"Die bouplanne is op 4 Julie goedgekeur in pas met goedkeuring van stadsbeplanning en die aanbevelings van die argitektoniese hersieningsubkomitee," sê Christopher Bezuidenhout, munisipale woordvoerder van Knysna.
Dit sal die eerste moskee wees wat in Knysna gebou word.
Die perseel in Rawsonstraat in Knysna waar 'n moskee opgerig gaan word.
Die plan is om volgende maand (September) met die bouwerk te begin, sê Omar Essa van die Knysna-Moslemraad (KMR) by navraag.
"Daar is nog 'n paar dinge wat ons moet vasmaak."
Die KMR het vroeër goedkeuring by die Knysna-munisipaliteit gekry vir die hersonering en ontwikkeling van die raad se perseel van 1 277 m by Rawsonstraat 18.
Inwoners van Rawsonstraat het egter kapsie gemaak teen die oprigting van 'n geloofsentrum met 'n moskee daarop en het 'n aansoek in dié verband by die hooggeregshof in Kaapstad ingedien. Die hooggeregshof het verlede jaar in April beslis dat die KMR 'n moskee in die dorp kan bou en die aansoek van die applikant, 22 Rawson Street Body Corporate, met koste van die hand gewys.
Die Moslem-gemeenskap kom sedert 2004 in 'n tydelike lokaal in die woonbuurt Hornlee byeen. In die spitsvakansieseisoen het die KMR al ekstra vraghouers gehuur om besoekende Moslems te akkommodeer.